ባለሥልጣኑ ኮንትሮባንድን ለመከላከል የተጠናከሩ ሥራዎች እያካሄደ መሆኑን አስታወቀ
የኮንትሮባንድ ንግድን ለመከላከል ከተለያዩ የሚመለከታቸው አካላት ጋር በመሆን  ጠንካራና የተቀናጁ ሥራዎችን  እያካሄደ  መሆኑን  የገቢዎችና ጉምሩክ ባለሥልጣን አስታወቀ ።የባለሥልጣኑ የትምህርትና የኮሚኒኬሽን ዳይሬክተር አቶ ኤፍሬም መኮንን ለዋልታ እንደገለጹት ባለሥልጣኑ  ህገ ወጥ ንግድን ለመግታት  ከፌደራል ፖሊስ ፣ ከክልሎች ፣ ከመከላከያና ከህብረተሰቡ ጋር  በመሆን  ጠንካራ  ክትትልና ቁጥጥር እያደረገ ይገኛል ።እንደ አቶ ኤፍሬም ገለጻ በአገሪቱ የተቋቋመው የፀረ-ኮንትሮባንድ ጥምር ኮሚቴ  ከባለሥልጣን መሥሪያ ቤቱ ጋር ተቀናጅቶ በተለያዩ የመግቢያና የመውጫ ኬላዎች በህገ ወጥ  መልኩ  ሲገቡና ሲውጡ  በተያዙ  እቃዎች ላይ ጥብቅ እርምጃ እንዲወስድ እያደረገ ነው ብለዋል ።   በዘንድሮ የበጀት ዓመት የመጀመሪያ ሩብ ዓመት በአጠቃላይ 201 ሚሊዮን ብር የሚያወጡ እቃዎች በህገ ወጥ የወጪና የገቢ ንግድ እንቅስቃሴ ላይ እያሉ መያዛቸውን አቶ ኤፍሬም አመልክተዋል ።    ባለሥልጣኑ የኮንትሮባንድ  ንግድን ለመከላከል  የህብረተቡን ተሳትፎ  እንደ ትልቅ  መሣሪያ ይጠቀማል ያሉት አቶ ኤፍሬም  በመጀመሪያው ሩብ ዓመት  ከቀረቡለት  631 የህብረተሰብ  የጥቆማዎች  369 የሚሆኑት   ጥቆማዎች ውጤታማ  ነበሩ ብለዋል ።ባለሥልጣኑ በአገሪቱ የተለያዩ የድንበር ወሰን አካባቢዎች የኮንትሮባንድ የመተላለፊያ መሥመሮችን በመለየት የወጪና የገቢ ኮንትሮባንድ ንግዱን በተጠናከረ ሁኔታ    ለመቆጣጣር  እየሠራ እንደሚገኝ አቶ ኤፍሬም ጠቁመዋል ።